สหกรณ์ยูเนี่ยนฯยื่นแผนฟื้นฟูมีเจ้าหนี้1.8หมื่นราย
สหกรณ์เครดิตยูเนี่ยนฯยื่นแผนฟื้นฟูกรมบังคับคดี มีเจ้าหน้าหนี้กว่า1.8 หมื่นราย
7 ก.ย. 2558

สหกรณ์เครดิตยูเนี่ยนฯยื่นแผนฟื้นฟูกรมบังคับคดี มีเจ้าหน้าหนี้กว่า1.8 หมื่นราย 
เมื่อวันที่ 7 ก.ย. น.ส.รื่นวดี  สุวรรณมงคล  อธิบดีกรมบังคับคดี เปิดเผยว่า ในวันนี้ นางประภัสสร  พงศ์พันธุ์พิศาล  เลขานุการและกรรมการสหกรณ์เครดิตยูเนี่ยนคลองจั่น จำกัด  ในฐานะผู้จัดทำแผนฟื้นฟู เข้ายื่นแผนฟื้นฟูกิจการต่อกรมบังคับคดีในฐานะเป็นเจ้าพนักงานพิทักษ์ทรัพย์  โดยแผนดังกล่าวเป็นการยื่นหลังครบกำหนดการขยายเวลาครั้งสุดท้ายซึ่งครบกำหนดในวันนี้ (7 ก.ย.)  มีเนื้อหาตามแผนฟื้นฟูกว่า 200 หน้า  ตามแผนระบุจำนวนเจ้าหน้ารวม 18,869 ราย ทุนทรัพย์ 23,014,898,293  บาท  
สำหรับขั้นตอนหลังจากนี้เจ้าพนักงานพิทักษ์ทรัพย์จะต้องจัดส่งแผนฟื้นฟูดังกล่าวฯไปให้เจ้าหนี้ทุกรายพิจารณาก่อนกำหนดนัดประชุมเจ้าหนี้  ซึ่งคาดว่าจะมีขึ้นในช่วงกลางเดือนธ.ค.นี้  หรือต้นม.ค.ปีหน้า   ระหว่างนี้ต้องใช้เวลาในการจัดส่งแผนฟื้นฟูกิจการให้เจ้าหนี้ทำการพิจารณาและศึกษาแผนซึ่งเป็นครั้งแรกที่มีการฟื้นฟูกิจการที่มีเจ้าหนี้จำนวนมากกว่า 18,000 ราย  
น.ส.รื่นวดี กล่าวว่า หลังได้รับแผนฟื้นฟูหากเจ้าหนี้รายใดต้องการคัดค้านการจัดกลุ่มเจ้าหนี้สามารถยื่นคำร้องต่อศาลล้มละลายได้ภายใน 7 วัน นับแต่วันที่ได้รับแผนฟื้นฟู  แต่หากต้องการให้มีการแก้ไขแผนตามกฎหมายเจ้าหนี้ ลูกหนี้ หรือผู้ทำแผนมีสิทธิขอแก้ไขโดยยื่นคำขอต่อเจ้าพนักงานพิทักษ์ทรัพย์ล่วงหน้าก่อนถึงวันกำหนดประชุมเจ้าหนี้ ไม่น้อยกว่า 3 วัน เบื้องต้นคณะผู้จัดทำแผนฯได้เสนอสถานที่จัดประชุมมาแล้ว  แต่กรมบังคับคดีจะขอไปสำรวจพื้นที่ก่อนกำหนดวันที่ชัดเจน  หลังได้รับการจัดส่งแผนฟื้นฟูแล้วเจ้าหนี้ต้องศึกษารายละเอียดทั้งหมดก่อนเข้าร่วมประชุมเจ้าหนี้ตามขั้นตอนต่อไป